Kažimír, Peter, podpredseda vlády a minister financií SR (2015-09-18):
Ďakujem veľmi pekne. Som potešený, že môžem reagovať na otázky opozičných poslancov. Nie je, nie je úplne príjemné predkladať vám návrh novely tohto zákona, myslím si, že je normálnou zvyklosťou, že platy si upravujú ústavní činitelia sami, tí prví v rade ústavných činiteľov ste vy, poslanci Národnej rady, ale z pohľadu, by som povedal, takej histórie posledných rokov, keď tu bola nejaká taká, by som povedal, ruvačka o tom, kto a kedy má s takýmto zákonom predstúpiť pred Národnú radu, myslím si, že je úplne kľúčové a normálne, že ten, kto stavia rozpočet a kto zaňho zodpovedá, a súčasťou výstavbou rozpočtu je množstvo legislatívnych opatrení, mandatórnych výdavkov a podobne, tak aj toto je proste povinnosť vlády alebo vládnych poslancov, alebo vládnej koalície, aby sa k tomu vyjadrila. Ak hovoríme o možnej úspore spolu so všetkými sudcami a prokurátormi, tak sa tá suma zvyšuje asi o ďalších 8-9 mil. eur, samozrejme, je to oveľa viac, pretože ak si dobre pamätám, tak sudcov máme vyše tisícky, prokurátorov máme vyše tisícky, poslancov máme len 150 stále, neviem, či je to málo alebo veľa, to sa musíte vyjadriť vy (povedané so smiechom), ale z hľadiska tej početnosti, samozrejme, tie dopady boli oveľa väčšie z hľadiska úspory. Ak hovoríme o tom, či... Ako ste to, pán Brocka, povedali? Či si to zaslúžia alebo nezaslúžia, toto nie je pohľad, ku ktorému by som sa ja chcel prihlásiť. Sám by som dovolil okomentovať, že spolu s hlasmi, spolu s hlasmi práve poslancov kresťanskej demokracie sa prijal ústavný zákon v tomto volebnom období, ktorým sa podľa nás, hej, aspoň teda podľa, dúfam, že aj podľa poslancov, ktorí reprezentujú strany, ktoré sa postavili za tento zákon, pohli veci v súdnictve dopredu. Takže – ale to nie je moja agenda – takže dovoľte mi, aby som sa ja k tomu nevyjadril. Ten dôvod je zase na hrane práva, ústavného práva, veľmi dobre viete, že všetky minulé zmrazenia platov sudcov skončili na Ústavnom súde. Máme tu z minulosti skúsenosti z expertov, platových expertov v tejto krajine, čo boli niektorí predstavitelia SaS z predchádzajúcej vládnej koalície. Nedopadlo to tiež dobre, vyplácali sme minulý rok nejakých 6 až 8 mil. eur na základe rozhodnutia Ústavného súdu. Minuloročné zmrazenie je takisto na Ústavnom súde a treba podotknúť to, že, že rozhodovanie súdu, samozrejme, berie do úvahy aj stav ekonomiky, to znamená, v akej časti ekonomického cyklu sa krajina nachádza aspoň podľa toho, či sú dôvody na to také alebo onaké vzhľadom na to, že predpokladáme, a v najbližších dňoch to budem môcť aj oficiálne potvrdiť, že rast ekonomiky v tomto roku aj v budúcom roku prekročí 3 % hrubého domáceho produktu, čo sa, tieto čísla na naozaj nedajú proste posudzovať ako krízové, lebo celý rad krajín eurozóny sa potáca niekde okolo nuly, tak si myslíme, že, že z hľadiska argumentov pred vystupovaním pred Ústavným súdom pre rok 2016 sa nám strácajú argumenty. Hovorím to veľmi otvorene, pretože predpokladám, že zmrazenie platov na rok 2016 by takisto skončilo na Ústavnom súde z hľadiska podania jednotlivých ústavných súdov. Takže, takže toto je asi odpoveď veľmi pragmatická, nepolitická, ale v rovine práva, o ktorom si ja môžem myslieť, čo môžem (povedané so smiechom), ale na konci dňa je nejaký rozsudok, nejaké rozhodnutie. Ďakujem.